Diari Oficial de la Generalitat Valenciana


Sumari del DOGV 6747, del 03-04-2012 (2012/3246)

RESOLUCIÓ d'1 de març de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Tavernes de la Valldigna i Atzeneta del Maestrat.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6747

Data del DOGV
:   03-04-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/3246


Data del document
:   01-03-2012

Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Descriptors 

:   * Tavernes de la Valldigna
    * Atzeneta del Maestrat
    * impacte ambiental

RESOLUCIÓ d'1 de març de 2012, de la Direcció General d'Avaluació Ambiental i Territorial, per la qual s'ordena la publicació d'unes declaracions d'impacte ambiental dels termes municipals de Tavernes de la Valldigna i Atzeneta del Maestrat. [2012/3246]  
De conformitat amb l'article 28 del Decret 162/1990, de 15 d'octubre, del Consell, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, en què s'establix que una vegada transcorregut el termini assenyalat en l'article 26 sense que s'hagen plantejat discrepàncies, i sense perjuí de la notificació al titular, la declaració d'impacte ambiental es publicarà en el Diari Oficial de la Comunitat Valenciana, resolc:  
  
Article únic  
Publicar en el Diari Oficial de la Comunitat Valenciana les declaracions d'impacte ambiental corresponents als expedients 75/07 AIA i 214/07 AIA.  
  
València, 1 de març de 2012.- El director general d'Avaluació Ambiental i Territorial: Juan Giner Corell.  
  
Declaració d'impacte ambiental  
Expedient: 75/5048-GKU.  
Títol: Nova subestació transformadora de 132/20 kV.  
Promotor: Iberdrola Distribución Eléctrica, SAU.  
Autoritat substantiva: Tavernes de la Valldigna.  
Objecte: construcció d'una nova subestació.  
Localització: Conselleria d'Infraestructures i Transport.  
Descripció del projecte  
L'objecte del projecte presentat és construir una subestació transformadora de 132/20 kV al municipi de Tavernes de la Valldigna, al paratge del Pla, parcel·les núm. 208, 209, 210, 211 i 279 del polígon 22, classificades com a sòl no urbanitzable. La instal·lació de la nova subestació transformadora, que es denominarà ST Valldigna, està justificada per la necessitat d'atendre el consum elèctric de la població de Tavernes de la Valldigna i el seu entorn, com també assumir les càrregues de la subestació actual, denominada ST Tavernes, que actualment ha quedat totalment integrada en el nucli urbà a causa del creixement de la població.   
Per tot això, la distribució de la zona passarà a dependre de la nova subestació transformadora ST Valldigna, que constarà de les instal·lacions següents:  
- Un sistema elèctric de 132 kV amb una configuració de doble barra tipus interior amb aïllament en SF6 i 9 posicions corresponents a tres de línia, tres de transformació, una d'enllaç de barres i dos posicions de reserva.  
- Un sistema elèctric de 20 kV amb una configuració de doble barra tipus interior amb aïllament en SF6, conformat per tres mòduls de cel·les amb un total de 47 posicions, de les quals trenta seran eixides de línia, tres de transformació, dos de servicis auxiliars, tres de mesura, tres d'unió, una de partició, dos d'enllaç de barres i tres de bateries de condensadors. Este sistema es completa amb la dotació de tres bateries de condensadors.  
- Una transformació dotada amb tres transformadors de potència de relació 132/20 kV i 40 MVA de potència cada un, amb les reactàncies trifàsiques corresponents limitadores de connexió de terra. Per a l'alimentació dels equips i servicis propis de la subestació s'instal·laran dos transformadors de servicis auxiliars de relació 20/0,380 - 0,22 kV i 250 kVA de potència cada un.  
- Un equipament de control, protecció, comunicació, alimentació en baixa tensió, servicis auxiliars, etc. necessaris per al funcionament correcte de la subestació i que, amb els sistemes elèctrics de 132 kV i 20 kV descrits, s'ubicaran en un edifici.   
L'accés a la ST Valldigna es realitzarà des d'un camí asfaltat existent, el camí del Pla, limítrof pel sud amb la parcel·la. Des d'este camí es construirà un tram d'entroncament fins a la porta de la subestació d'uns 7 metres de longitud, amb un acabat semblant al camí existent.   
  
El desaigüe de les aigües pluvials es realitzarà per mitjà d'una xarxa d'arreplega formada per canonades drenants i cunetes que les canalitzaran al terreny.  
La superfície aproximada que ocupa la parcel·la que acollirà la instal·lació prevista és de 9.078 m². A l'interior de la subestació es construiran els vials interiors de ferm rígid necessaris per a permetre l'accés de vehicles.   
Per a la instal·lació dels transformadors de potència es construiran tres bancades de formigó armat executades in situ directament sobre el terreny. Cada bancada estarà proveïda per una cubeta, igualment de formigó armat, per a l'arreplega i la conducció de l'oli mineral dels transformadors fins a un depòsit per mitjà dels conductes d'unió corresponents entre este i cada una de les cubetes.  
Estudi d'alternatives  
L'estudi d'impacte ambiental planteja una única alternativa per a la ubicació de la subestació elèctrica, justificada per la llunyania suficient al nucli urbà, així com a edificacions aïllades, i per tractar-se d'un entorn marcadament antropitzat. Este emplaçament oferix, així mateix, prou disponibilitat de terreny per a l'establiment de la subestació, considerant la màxima evolució prevista per a esta instal·lació d'acord amb les previsions de desenrotllament potencial de la zona.  
  
Informes sectorials  
Informe de la Conselleria de Cultura, Educació i Esport:  
Amb data 1 d'agost, la directora general de Patrimoni Cultural Valencià de la Conselleria de Cultura, Educació i Esport, va emetre un informe sobre la prospecció arqueològica i etnològica del projecte de la ST Valldigna:  
«Una vegada realitzada la prospecció arqueològica relacionada amb el projecte referenciat adés i aportada la documentació corresponent relativa als seus resultats, els nostres servicis tècnics han posat de manifest que no s'hi han documentat jaciments arqueològics.  
D'altra banda, es fa saber que, des del punt de vista del patrimoni paleontològic, cal instar una consulta als nostres servicis tècnics.  
  
Sense perjuí d'això, en l'estudi d'impacte ambiental cal preveure que l'aparició de restes arqueològiques o paleontològiques en el curs de les obres determinaria l'obligació de suspendre l'actuació, delimitar-ne el perímetre d'afecció i notificar-ho immediatament a esta conselleria a l'efecte que es determinen les mesures oportunes, de conformitat amb el que es preveu en la Llei del Patrimoni Cultural Valencià.  
Quant al patrimoni etnològic, els nostres servicis tècnics han posat de manifest que en els resultats de la prospecció es fa referència al fet que els immobles afectats es descriuen correctament i tenen valor relatiu, i que no queda afectat l'element de més interés, l'Hort del Mallorquí.  
Una vegada analitzades totes les possibles afeccions patrimonials del projecte, resulta procedent aportar l'estudi d'impacte ambiental, un document en què es preveuran les actuacions realitzades, els resultats i el programa de vigilància i/o mesures correctores, si és el cas, i sobre el qual s'emetrà l'informe definitiu previst en l'article 11 de la Llei del Patrimoni Cultural Valencià, a l'efecte que s'aporte en el procediment d'impacte ambiental corresponent davant de l'òrgan administratiu competent.»  
Afeccions legals  
En relació amb el planejament general del municipi, la zona d'estudi es troba classificada com a sòl no urbanitzable comú zona B, tal com s'esmenta en el projecte i s'indica en la cartografia temàtica de la Conselleria de Territori i Habitatge.   
En l'annex I del RD 9/2005, de 14 de gener, s'enumeren les activitats potencialment contaminants del sòl, entre les quals es troba la producció i distribució d'energia elèctrica (CNAE -93 Rev1 40,1). El titular de l'activitat, comprovada la seua inclusió en este annex, estarà obligat a remetre un informe preliminar de situació a l'òrgan autonòmic competent, tal com s'arreplega en l'article 3.1 d'esta norma.  
Com a productor de residus, ha de complir el que s'establix en la Llei 10/2000, de 12 de desembre, i en la resta de normativa vigent en la matèria.  
Tot això sense perjuí de les autoritzacions que siga procedent obtindre d'altres organismes, de conformitat amb la normativa sectorial que siga aplicable.  
Consideracions ambientals   
Elements ambientals que es poden veure afectats de forma important per l'actuació  
En l'estudi d'impacte ambiental es considera que les accions següents poden generar impactes ambientals:  
- Durant la fase de construcció, el transport i l'aplec de materials, el condicionament de l'accés i la preparació del terreny, la construcció de fonamentacions i canalitzacions elèctriques, el muntatge de paraments, coberta i tancaments de l'edifici i la instal·lació dels components interns de la ST Valldigna.   
- Durant la fase de funcionament, l'ocupació de l'espai, els processos de transformació d'electricitat, generació de sorolls i vibracions produïts pels transformadors, generació de residus de manteniment, possibles abocaments accidentals i generació de camps electromagnètics.  
  
Pel que fa a espais naturals protegits i altres llocs d'interés, l'emplaçament de la ST Valldigna no s'inclou dins de cap espai natural protegit.  
La parcel·la d'implantació de la ST Valldigna és limítrofa amb el riu Xeraco, conegut com a riu de la Vaca, està situada al seu marge dret i limita, al seu torn, al sud amb el camí del Pla. La ribera del riu de la Vaca es caracteritza per la presència de canya comuna. Es tracta d'una àrea classificada com d'alta vulnerabilitat a la contaminació d'aqüífers, perquè és una zona de sediments detrítics quaternaris. A la parcel·la hi ha séquies de reg que hauran de ser preservades de manera que no es vegen afectades.   
Identificació, descripció i valoració dels impactes més rellevants  
  
La conseqüència més directa de l'execució del projecte és l'ocupació del sòl i la pèrdua o disminució de la potencialitat de l'ús agrari que suposa. Es produirà una disminució de la qualitat del sòl per les obres com a conseqüència de la preparació del terreny i de l'aplec de materials; en tot cas, es reduirà l'afecció a l'entorn immediat ocupat per parcel·les de cultiu, camins d'accés, la casa rural deshabitada, l'Hort del Mallorquí i la vegetació de canyar situada al voltant del riu de la Vaca. La superfície afectada per la construcció de la subestació és de 9.078 m². Així mateix, per a l'aplec de materials no serà necessari espai addicional en esta zona, ja que es realitzarà de forma convenient a mesura que es vaja realitzant l'obra. La compactació i la pèrdua d'estructura del sòl de terrenys externs a la parcel·la d'actuació s'evitarà senyalitzant l'àrea d'actuació i evitant que materials o maquinària invadisquen zones perifèriques al projecte.  
  
Es produiran alteracions relatives a canvis de relleu com a conseqüència dels moviments de terres, que se centraran en la realització dels treballs d'esplanació exclusivament a la zona de la parcel·la que ocuparan les instal·lacions de la subestació a la cota +19,40. En esta zona es desbrossarà i es retirarà la terra vegetal, que s'aplegarà en obra per a l'extensió final a les zones lliures exteriors a l'esplanada. S'hauran d'igualar les zones de transició entre l'esplanada i el terreny natural per mitjà de suaus talussos a fi d'evitar l'erosió del sòl. El moviment de terres suposarà un volum de desbrossament i retirada de terra vegetal d'uns 1.700 m³, que s'aprofitaran reutilitzant-los a les zones lliures de la parcel·la. També es mouran uns 1.230 m³ d'excavació i reble i 1.340 m³ de reble amb material de préstecs. Les zones lliures exteriors de l'esplanada es remataran amb terra vegetal retirada de la zona esplanada sobre la qual es farà una sembra d'herba.  
  
Hi ha un risc de contaminació del sòl per l'abocament accidental d'oli mineral que s'utilitza en els transformadors. No obstant això, el seu confinament en una cisterna hermètica amb el seu depòsit d'expansió fa que, durant el funcionament normal de la ST Valldigna, no hi haja cap risc. Com a mesura de seguretat, l'eventualitat d'un abocament incontrolat de l'oli dels transformadors es corregirà per mitjà d'un sistema d'arreplega d'oli compost per una safata o cubeta solidària amb la bancada de cada transformador de la qual ix un conducte d'evacuació cap al depòsit d'arreplega d'oli, en el qual quedaria confinat davant de l'eventualitat d'un hipotètic accident i vessament.  
Les possibles molèsties que, per sorolls i vibracions en l'entorn de la ST Valldigna, com a conseqüència de l'activitat, estan associades al funcionament dels transformadors instal·lats en la subestació. Les vibracions no seran significatives, ja que els transformadors estan ancorats en bancades independents sobre sòl ferm. En l'estudi d'impacte ambiental s'avalua la repercussió quant a sorolls del funcionament de la ST Valldigna prenent com a dades de partida els nivells màxims de la pressió acústica garantits pel fabricant. El cas més desfavorable per proximitat correspon a un punt del límit de la parcel·la de la subestació i la finca limítrofa situada al seu nord-est. Esta parcel·la, igual que la resta de les de l'entorn, es dedica a ús agrícola.  
  
Quant a les aigües subterrànies, la possible interrupció del flux natural de les aigües cap als aqüífers, conseqüència directa de la remoció del sòl i la substitució del sòl natural per superfícies més o menys impermeables, amb la qual cosa la infiltració disminuïx i augmenta l'escolament.   
Atés que s'utilitza hexafluorur de sofre (SF6) com a dielèctric en les cel·les dels sistemes elèctrics, podria produir-se'n una pèrdua eventual i hipotètica en el cas d'un funcionament anòmal que seria detectada automàticament com a senyal d'alarma en el centre de control corresponent per a la correcció immediata.  
L'activitat de transport i distribució d'energia elèctrica es realitza a la freqüència de 50 Hz, denominada freqüència industrial, i que en cap cas pot generar radiacions ionitzants.   
Durant el funcionament de la instal·lació es pot produir una lleugera modificació dels camps electromagnètics que, en el cas d'existir, tindrà lloc en l'entorn pròxim de la instal·lació. En este sentit, els valors de camp seran molt inferiors als màxims recomanats en l'àmbit internacional.  
Pel que fa a la intrusió visual de les instal·lacions de la ST Valldigna, les zones amb més accés visual a la instal·lació es corresponen principalment amb les àrees de cultiu de l'entorn i el camí del Pla, així com l'àrea industrial de Tavernes de la Valldigna.   
Consideracions sobre les mesures preventives, correctores i el programa de vigilància ambiental  
Les mesures adoptades durant la fase de construcció són, entre altres:  
- No es realitzarà a la zona canvis d'olis, reparacions ni manteniment de maquinària que puguen provocar contaminació en el sòl.  
  
- S'hi instal·laran contenidors per a allotjar residus originats en les obres i evitar-ne la dispersió.  
- Els materials d'excavació procedents d'estes actuacions en cap cas seran depositats sobre el sòl o sobre els drenatges naturals de l'entorn, per a la qual cosa hauran de ser traslladats a abocadors controlats que se'n facen càrrec.  
- Una vegada finalitzades les obres, s'efectuarà la neteja general de la zona perquè no quede cap residu o restes d'obra. Tots els residus d'obra es retiraran del lloc amb una gestió adequada.  
  
- Així mateix, es remodelaran o es recuperaran totes les infraestructures que puguen resultar danyades per les obres.  
- Es restauraran els terrenys afectats per les obres no ocupats per edificis de la ST Valldigna, amb aportació de grava en la zona esplanada i terra vegetal en la resta.  
- Si accidentalment es produïx algun abocament directe de materials grassos o combustibles provinents de la maquinària, s'arreplegaran, juntament amb la part afectada de terreny, per al tractament posterior o l'eliminació en centres autoritzats.  
- S'evitaran danys a les parcel·les i conduccions d'aigua adjacents. Així mateix, s'haurà de garantir el subministrament d'aigua a través dels canals i les conduccions veïns de reg després de les obres. Les actuacions que es realitzen prop o sobre la xarxa de séquies empraran les tècniques i els materials adequats per a evitar danyar-les o contaminar l'aigua.  
- A fi d'atenuar en la mesura que siga possible les emissions de contaminants atmosfèrics durant la fase de construcció, s'evitarà l'alçament de pols en les operacions de càrrega i descàrrega de materials, així com l'apilament de materials fins en zones desprotegides del vent i, si és necessari, s'arruixaran les àrees de treball.   
- Es realitzarà un seguiment arqueològic de les obres en la parcel·la d'actuació i del condicionament dels vials d'accés a esta.  
  
Les mesures preventives i correctores més destacades durant la fase de funcionament són:  
- Davant del risc d'un abocament incontrolat de l'oli dels transformadors, es mantindrà en perfectes condicions el sistema d'arreplega d'oli, compost per tres cubetes de formigó armat, conductes d'evacuació entre estes i els depòsits de confinament i els mateixos depòsits.  
  
- L'oli procedent del manteniment de la maquinària durant l'explotació de la ST Valldigna serà gestionat convenientment, de manera que s'arreplegue periòdicament per una empresa autoritzada.  
- Per a impedir la propagació de vibracions, cada transformador anirà disposat sobre una llosa de formigó, de forma independent i aïllada de la resta de la instal·lació.  
- Adopció de sistemes elèctrics de 132 kV i 20 kV tipus modular per mitjà de cel·les aïllades en SF6 en carcassa metàl·lica, instal·lats a l'interior d'un edifici prefabricat, disposició amb què s'anul·la el camp elèctric i permet reduir el camp magnètic generat.  
- Instal·lació de l'equipament de control, protecció, comunicació, alimentació en baixa tensió i bateries de condensadors en l'edifici. Amb amb esta disposició s'anul·la el camp elèctric i alhora es facilita una disminució del camp magnètic que estos equips generen.  
  
- Apantallament metàl·lic dels cables subterranis de 132 kV i 20 kV que anul·la el camp elèctric i permet reduir el camp magnètic.  
  
- Allunyament dels transformadors de potència i la resta d'aparellatge d'intempèrie dels límits de la parcel·la de la subestació.  
- El risc d'incendi es controlarà amb els sistemes automàtics de protecció que presenten tots els equips, que provocaran la posada fora de servici davant de qualsevol anomalia (sobreintensitats, sobretensions i calfaments anormals).   
Quant al programa de vigilància ambiental, tindrà com a objecte establir un sistema que garantisca el compliment de les mesures protectores i correctores que conté l'estudi d'impacte ambiental. A manera de síntesi, cal destacar els aspectes bàsics següents objecte de control ambiental:  
- Es comprovarà que, durant les obres, l'afecció de terrenys és l'estrictament necessària.  
- Es comprovarà que el parc de maquinària, l'aplec de materials, etc., així com els llavats i les posades a punt de maquinària, es localitzen en els llocs autoritzats.  
- Es vigilarà que no s'arrepleguen substàncies perilloses (oli, combustibles, etc.) prop de les séquies i corrents d'aigua.  
- Es controlarà que els residus o qualsevol altre material sobrant de l'obra són gestionats segons la normativa aplicable.  
- Es controlarà que els olis procedents dels transformadors són gestionats convenientment.  
- Es comprovarà el compliment de les mesures preventives i correctores proposades.  
Tramitació administrativa  
Amb data 2 d'abril de 2007, va entrar en els servicis centrals de la Conselleria de Medi Ambient, Aigua, Urbanisme i Habitatge un escrit amb data 27 de març de 2007 del Servici Territorial d'Energia de València, pel qual se sol·licitava l'avaluació d'impacte ambiental del projecte i es remetia l'expedient corresponent, incloent-hi:  
- Avantprojecte de la nova subestació transformadora de 132/20 kV ST Valldigna.  
- Estudi d'impacte ambiental i el document de síntesi corresponent.  
El mateix escrit de 27 de març de 2007 certificava que l'expedient havia sigut sotmés a informació pública per mitjà d'un anunci publicat en el BOP núm. 15, de 18.01.2007, durant un període de vint dies, i que no s'hi havien presentat al·legacions.  
Atés que la legislació vigent en matèria d'impacte ambiental establix un període mínim d'informació pública de trenta dies, l'expedient es va tornar a sotmetre a informació pública en el DOCV de 10.09.2007 durant un període de trenta dies.  
Amb data 27 de setembre de 2007, el promotor va remetre un annex addicional a l'estudi d'impacte ambiental que contenia la memòria de prospecció arqueològica i etnològica i els informes de la Direcció General de Patrimoni Cultural Valencià.  
Amb data 26 de desembre de 2007, va entrar en la Conselleria de Medi Ambient, Aigua, Urbanisme i Habitatge un informe del Servici Territorial d'Energia de València, amb data 12 de desembre de 2007, en què s'indica que, conclòs el període d'informació pública del projecte (30 dies), no s'hi han rebut al·legacions.  
Consideracions jurídiques  
El projecte examinat queda tipificat en l'epígraf 2g de l'annex I del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, de la Generalitat Valenciana, d'Impacte Ambiental.  
  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat, i en les altres disposicions que hi són aplicables.  
  
L'article 5 del Decret 162/1990, de 15 d'octubre, atribuïx a l'òrgan ambiental la competència per a la formulació de les declaracions d'impacte ambiental dels projectes a què s'aplique la Llei 2/1989, d'Impacte Ambiental.  
L'article 16, apartat 2, lletra m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, fent ús de les facultats que tinc legalment atribuïdes, formule la declaració d'impacte ambiental següent:  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritats sectorials que hi siguen aplicables i de les modificacions i/o condicions que establisca la Conselleria de Cultura per a evitar l'afecció al patrimoni, el projecte de la subestació transformadora de 132/20 kV Valldigna, promogut per Iberdrola Distribución Eléctrica, SAU, localitzada al paratge del Pla, al terme municipal de Tavernes de la Valldigna, parcel·les 208, 209, 210, 211 i 279 del polígon núm. 22, sempre que es realitze amb les previsions de l'avantprojecte i l'estudi d'impacte ambiental i amb els condicionants establits en l'apartat segon.  
  
Segon  
Com a condicions addicionals que cal complir, s'establixen les següents:  
1. La terra vegetal retirada durant els treballs d'esplanació s'arreplegarà en monticles o cordons no superiors a 1,5 metres d'alçària per a evitar la pèrdua de les propietats orgàniques i biòtiques. Així mateix, es comprovarà que l'execució de les obres no interferix en el manteniment correcte d'estos aplecs (absència de danys per trànsit de vehicles i maquinària o de mescla amb altres materials). Estos aplecs de sòl vegetal tornaran a escampar-se realitzant una labor d'homogeneïtzació topogràfica prèvia a les actuacions de revegetació amb espècies autòctones.  
2. En acabar l'obra s'arreplegaran tots els materials inerts excedents, tant de materials de construcció com de restes d'excavacions, que en cap cas seran de terra vegetal, i es traslladaran a un abocador autoritzat.   
  
3. Es realitzarà un apantallament vegetal (per mitjà de vegetació arbòria o arbustiva) de la ST Valldigna amb espècies autòctones que, en un termini de temps curt, arriben a l'alçària necessària per a limitar-ne la visibilitat, com ara Nerium oleandor (baladre).  
4. Si durant l'execució de les obres es produïx qualsevol troballa arqueològica, s'informarà del fet a la Direcció General de Patrimoni Cultural Valencià de la Conselleria de Cultura i Esport, de forma immediata, i es prendran les mesures pertinents amb vista a la protecció i la conservació, de conformitat amb el que preveuen els articles 63 i 65 de la Llei 4/1998, d'11 de juny, de la Generalitat Valenciana, del Patrimoni Cultural Valencià.   
5. Les operacions de buidatge i ompliment amb gas SF6 es realitzaran per mitjà d'equips que impedisquen l'emissió lliure del gas a l'atmosfera.  
6. Respecte a les emissions de camps electromagnètics derivades del funcionament de la ST Valldigna, caldrà ajustar-se a les disposicions de la Direcció General de Salut Pública, òrgan competent en la vigilància sanitària de la contaminació electromagnètica, d'acord amb la Llei 4/2005, de 17 de juny. En tot cas, es mantindran per davall dels límits establits per la Recomanació de 12 de juliol, del Consell de Ministres de Sanitat de la Unió Europea (1999/519/CE), fixats en 5 kV/m per al camp elèctric i 100 µT per al camp magnètic.   
  
7. Quan es posarà en marxa la ST Valldigna, es realitzaran mesuraments de soroll i intensitat del camp electromagnètic a fi de verificar el compliment de les condicions establides en la legislació vigent, i els resultats s'incorporaran al programa de vigilància ambiental. Es comprovarà que estos nivells produïts no superen els límits màxims establits en la legislació vigent.   
8. Les accions incloses en el programa de vigilància ambiental hauran de documentar-se, a l'efecte d'acreditar l'adopció i l'execució de les mesures preventives i correctores proposades i la comprovació de la seua eficàcia.  
9. Caldrà comunicar qualsevol modificació o ampliació del projecte presentat i la detecció d'algun impacte ambiental no previst en l'estudi d'impacte ambiental a la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge, que establirà, si és procedent, l'aplicació de nous condicionants.  
  
10. En el cas que es produïsca el desmantellament de la instal·lació, el promotor retirarà tots els elements i restituirà els terrenys a l'estat original.  
11. D'acord amb l'article 4 del SXH 3463/1986, de 28 de juny, modificat per la Llei 9/2006, de 28 d'abril, el promotor ha de comunicar a l'òrgan ambiental, amb prou antelació, la data de començament de l'execució de les obres.  
  
Tercer  
Notificar a les parts interessades que contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que consideren pertinents en defensa del seu dret i interessos.  
  
Quart  
Publicar en el Diari Oficial de la Comunitat Valenciana esta declaració d'impacte ambiental, d'acord amb les disposicions de l'article 28 del Decret 162/1990, de 15 d'octubre, del Consell de la Generalitat, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
  
València, 20 de febrer de 2008.- La directora general de Gestió del Medi Natural: M. Ángeles Centeno Centeno.  
  
Declaració d'impacte ambiental  
Expedient: 214/07-AIA.  
Títol: Legalització d'explotació porcina d'engreix.  
Promotor: José Barreda Belles.  
Autoritat substantiva: Ajuntament d'Atzeneta del Maestrat.  
Objecte del projecte: obtindre l'autorització ambiental per a la legalització de l'explotació porcina d'engreix.  
Localització: polígon 2, parcel·la 91, del terme municipal d'Atzeneta del Maestrat (Castelló).  
Descripció del projecte  
1. Descripció de les característiques més rellevants del projecte  
Es pretén obtindre la llicència ambiental per a una activitat porcina d'engreix que pretén legalitzar-se amb les característiques següents, segons la documentació aportada:  
La parcel·la té una superfície de 2,81 ha, ocupada per una superfície construïda de 2.485 m², constituïda per unes quantes naus en planta baixa, distribuïdes en sis sales, dos magatzems, zona de parcs semicoberts, vestidor, magatzem i bassa de purins.  
L'explotació, en funcionament actualment, té una capacitat per a 1.950 porcs d'engreix. L'activitat consistix en l'engreix dels animals, des dels 20 kg fins a 100 kg p. v., moment en què es destinen a l'escorxador.  
Els porcs s'engreixen sobre reixes (slats), i els purins queden retingut en fosses impermeabilitzades davall de les naus i la bassa de purins, amb una capacitat d'emmagatzematge de 998,68 m³. Anualment es generen 4.192,5 m³ de purins, la qual cosa suposa una producció de 14.137,5 kg de N/any, calculat sobre la base del Reial Decret 324/2000, de 3 de març, pel qual s'establixen normes bàsiques d'ordenació de les explotacions porcines. La capacitat d'emmagatzematge de purins és superior a tres mesos, autonomia mínima exigida per l'article 5 del Reial Decret 324/2000. S'utilitzarà com a esmena orgànica, sense sobrepassar els 210 kg de N/ha, atés que es tracta d'una zona no vulnerable, tal com s'establix en el Reial Decret 324/2000, d'ordenació de les explotacions porcines. Són necessàries 67 ha de superfície agrícola on aplicar els purins, i es disposa de 71,21 ha, localitzades als termes municipals d'Atzeneta del Maestrat, les Useres, Benafigos i Culla (Castelló), dedicades al cultiu de fruiters, secà, oliveres i pastures, per a les quals s'aporta cèdula cadastral, plànol parcel·lari i autorització firmada de cada un dels propietaris.  
Es disposa de pou cec per a arreplegar les aigües residuals de neteja i cuina de la vivenda.  
Es considera que les necessitats hídriques anuals pugen a 9.500 m³/any, i es disposa de connexió a la xarxa municipal d'aigua potable. L'explotació també s'abastix (legalment de manera irregular) de pou (per al qual es disposa de concessió per a l'extracció de 2.500 m³/any amb destinació al reg d'1 ha, ubicada a la partida Meanes, part de la parcel·la 85, polígon 24, del terme municipal d'Atzeneta del Maestrat, Castelló, que poden ser utilitzades únicament en la finca on s'ubica el pou).  
  
La gestió de cadàvers es realitza a través d'una empresa gestora autoritzada a este efecte.  
Entre les mesures higienicosanitàries adoptades en l'explotació, s'inclou disposar de gual sanitari a l'entrada del recinte de l'explotació, malla gabial en finestres i buits de les naus, sistema d'eliminació de cadàvers autoritzat i tanca perimetral de l'explotació.  
  
L'explotació es localitza a més de 6 km del nucli urbà d'Atzeneta del Maestrat.  
Amb data 14 de febrer de 2008 es realitza visita de camp, en què es comprova que:  
- No hi ha bassa de purins en la localització indicada en els plànols presentats, i s'utilitza un antic aljub per a emmagatzemar purins temporalment, situat entre el camí que discorre paral·lel a la rambla de Meanes i la tanca perimetral de l'explotació.  
- L'explotació compta amb les mesures higienicosanitàries descrites en la documentació tècnica presentada.  
Tramitació administrativa  
1. Informació pública  
Remissió de l'expedient  
L'expedient s'inicia amb data 11 d'octubre de 2007 amb la remissió per la Direcció Territorial de Castelló d'esta conselleria de l'expedient administratiu municipal, projecte, estudi d'impacte ambiental i estudi d'integració paisatgística.  
La informació pública s'ha realitzat per mitjà de la publicació en el BOP núm. 82, de 3 de juliol de 2007, als veïns limítrofs a l'activitat, i en el tauler d'edictes de l'Ajuntament, sense la presentació d'al·legacions.  
Informes sectorials  
Els informes inclosos en l'expedient s'arrepleguen a continuació:  
  
- Informe favorable de la Conselleria d'Agricultura, Pesca i Alimentació amb data 27 de juny de 2006.  
- Informe favorable del tècnic municipal, sobre compatibilitat urbanística, d'acord amb l'article 47 de la Llei 2/2006, de 5 de maig, de Prevenció de la Contaminació i Qualitat Ambiental.  
- Informe favorable del veterinari d'àrea.  
- Informació pública sense la presentació d'al·legacions.  
- Informe favorable de l'Alcaldia.  
- Sol·licitud d'informe de la Confederació Hidrogràfica del Xúquer relatiu a l'ocupació de la zona de policia de la rambla de Meanes (sense que s'haja emés fins al moment).  
- Sol·licitud d'informe a la Conselleria de Cultura, en relació amb l'article 11 de la Llei 4/1998, d'11 de juny, de Patrimoni Cultural Valencià.  
- Sol·licitud d'informe a la Confederació Hidrogràfica del Xúquer, regulat en l'article 1.92 de la Llei 4/2004, de 30 de juny, de la Generalitat, d'Ordenació del Territori i Protecció del Paisatge.  
Afeccions legals  
El sòl on s'exercix l'activitat es qualifica com a sòl no urbanitzable comú, segons les normes subsidiàries de planejament municipal.  
  
L'explotació es localitza en la zona de policia de la rambla de Meanes, a 28 m de distància, per la qual cosa el promotor ha sol·licitat l'emissió de l'autorització d'obres corresponent en zona de policia a la Confederació Hidrogràfica del Xúquer (sense que s'haja emés fins al moment).  
L'activitat proposada no afecta cap espai natural protegit de la província de Castelló ni cap espai natural actualment inclòs en l'àmbit de plans d'ordenació dels recursos naturals o plans rectors d'ús i gestió aprovats, en tramitació o en redacció, o alguna altra figura reglamentada en desplegament de la Llei 11/1994, d'Espais Naturals Protegits de la Comunitat Valenciana.  
Consideracions ambientals  
1. Elements ambientals que es poden veure afectats de forma important pel projecte d'activitat i identificació d'impactes.  
L'inventari ambiental arreplegat en l'estudi d'impacte ambiental inclou edafologia, geologia, climatologia, hidrologia i hidrogeologia, vegetació, fauna, paisatge, medi socioeconòmic i cultural.  
La zona on es localitza l'activitat es caracteritza litològicament per presentar materials calcaris i dolomies i margues atribuïdes al juràssic-cretaci. Fisiogràficament, correspon a un relleu ondulat. Representativa de la hidrologia de la zona és la proximitat de l'explotació (menys de 50 m) a la rambla de Meanes. La vegetació de la zona correspon a cultius de secà, predominantment ametler i olivera, mentres que al nord-oest, al llarg del curs de la rambla de Meanes, així com al sud-est de l'explotació, es localitza vegetació forestal constituïda principalment per pi blanc (Pinus halepensis). La zona, en general, correspon a un paisatge rural dedicat a cultius agrícoles de secà, en direcció est i com a límit definit en la CV-165, el paisatge predominant és el forestal, que augmenta el pendent del terreny.  
  
Segons la cartografia temàtica de la Conselleria de Medi Ambient, Aigua, Urbanisme i Habitatge, la superfície on s'exercix l'activitat es localitza en un sòl amb una vulnerabilitat a la contaminació d'aqüífers mitjana, i es considera en l'estudi d'impacte ambiental la necessitat d'adoptar mesures complementàries de control d'abocaments que disminuïsquen el risc de contaminació fisicoquímica del sòl i, en conseqüència, dels aqüífers.  
La zona on s'exercix l'activitat no presenta valors ambientals rellevants, ja que s'ubica en un entorn amb un grau de naturalitat escàs, en què els elements ambientals més destacables són susceptibles de ser afectats pel projecte: l'aigua superficial i subterrània, per lixiviació de purins o percolació associada a una gestió incorrecta dels purins en la mateixa explotació o durant la seua utilització com a adob orgànic; el sòl, per alteració de les seues propietats associada a la gestió incorrecta de purins en la seua utilització com a adob orgànic; i l'aire, per l'emissió d'olors associada als purins generats i a la presència d'animals, principalment.  
La identificació i valoració d'impactes s'ha realitzat a partir de matrius causa-efecte. De la identificació d'impactes arreplegada en l'estudi d'impacte ambiental, cal destacar-ne per a la fase de funcionament:  
- L'impacte sobre les aigües superficials i subterrànies per contaminació associada a una aplicació incorrecta dels purins, o per abocaments incontrolats de qualsevol tipus de residus.  
- L'impacte sobre l'aire, per l'emissió de gasos contaminants associats als purins generats i sorolls.  
No es preveuen impactes negatius d'elevada magnitud i es valora l'impacte general del projecte com a compatible, de manera que es conclou que el projecte es considera admissible ambientalment sempre que es complisquen estrictament les mesures correctores i preventives proposades en l'estudi d'impacte ambiental.  
L'estudi d'integració paisatgística conclou que no es produiran impactes sobre el paisatge, ja que l'activitat s'integra amb l'entorn rural existent, a més de la presència actual d'elements antròpics i l'absència d'elements naturals singulars o d'alt interés arquitectònic o cultural. En este document s'inclou, com a mesura per a minimitzar l'impacte associat a l'emissió de sorolls, la plantació d'una pantalla vegetal que servirà com a pantalla acústica. Per a integrar visualment l'explotació en l'entorn es proposa utilitzar materials d'acord amb l'entorn, així com la conservació dels murs que formen els bancals (esta mesura es considera inacceptable, ja que les construccions estan executades, es tracta d'una explotació en ple rendiment i es localitza, a més, en un terreny pla sense abancalament).  
  
Entre les mesures correctores arreplegades en l'estudi d'impacte ambiental s'inclouen les següents:  
- S'aplicaran els purins en condicions climàtiques favorables, soterrant-se en el terreny.  
- Es crearà una pantalla vegetal que servirà com a pantalla acústica, de manera que disminuïsca esta contaminació fora de la zona d'afecció.  
En general, l'estudi d'impacte ambiental patix un grau de detall tal que facilite el coneixement de l'entorn i de l'afecció generada per l'explotació, i aporta una informació general i aplicable a escala comarcal a qualsevol activitat ramadera. En eixa línia, l'apartat relatiu a l'exposició de mesures correctores es basa en la consideració generalista de les millors tècniques disponibles arreplegades en el BREF del sector porcí, sense adequar cap d'estes tècniques a l'explotació.  
  
L'activitat es considera viable des del punt de vista mediambiental, sempre que les mesures correctores proposades en l'estudi d'impacte ambiental es complementen amb l'adopció dels condicionants arreplegats en esta declaració d'impacte ambiental.  
Consideracions jurídiques  
1. El projecte examinat constituïx un dels supòsits fàctics en què resulta preceptiva la formulació d'una declaració d'impacte ambiental prèvia a la resolució administrativa que s'adopte per a l'aprovació definitiva del projecte, tal com es desprén de l'article 5t de la Llei d'Impacte Ambiental i concordants del seu reglament, annex I, apartat 1h.  
  
2. En l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental, en la Llei 2/1989, de 3 de març, de la Generalitat Valenciana, i en les altres disposicions que hi són aplicables.  
3. L'article 16, apartat 2, lletra m, del Decret 217/2007, de 26 d'octubre, pel qual es modifica el Decret 131/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Medi Ambient, Aigua, Urbanisme i Habitatge, atribuïx a la Direcció General de Gestió del Medi Natural la competència sobre l'avaluació d'impacte ambiental.  
Per tot això, i fent ús de les facultats legalment establides, formule la declaració d'impacte ambiental següent:  
  
Primer  
Estimar acceptable, només a l'efecte ambiental i sense perjuí de l'obtenció prèvia de les autoritzacions sectorials que hi són aplicables, la legalització de l'explotació porcina d'engreix situada al polígon 2, parcel·la 91, del terme municipal d'Atzeneta del Maestrat (Castelló), promoguda per José Barreda Bellés, sempre que es realitze d'acord amb les previsions de l'estudi d'impacte ambiental i els condicionants i modificacions establits a continuació:  
  
- Haurà de justificar-se la possessió de l'autorització de l'ocupació de la zona de policia de la rambla de Meanes.  
- Haurà de justificar-se l'existència de bassa de purins, amb la ubicació indicada en els plànols de distribució de les instal·lacions i amb les dimensions descrites en la documentació aportada.  
- Haurà de justificar-se l'emissió d'un informe definitiu favorable, a l'efecte patrimonial, de la Conselleria de Cultura i Esport.  
- Els residus zoosanitaris infecciosos i químics que es produïsquen a l'explotació han de ser manipulats i emmagatzemats degudament, acumular-se en contenidors homologats a este efecte i ser retirats per un gestor autoritzat.  
- Es comunicarà a esta direcció general qualsevol variació que es produïsca en la destinació dels residus.  
  
Segon  
Notificar al interessats que contra esta resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que consideren pertinents en defensa del seu dret.  
  
Tercer  
Publicar esta declaració d'impacte ambiental en el Diari Oficial de la Comunitat Valenciana de la forma reglamentària, d'acord amb les disposicions de l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.  
  
  
València, 21 de febrer de 2008.- La directora general de Gestió del Medi Natural: M. Ángeles Centeno Centeno.